b'\n_START_ARTICLE_\nHomoseksualnost\n_START_PARAGRAPH_\nHomoseksualnost je eroti\xc4\x8dno nagnjenje do pripadnika istega spola (istospolna usmerjenost).\n_START_SECTION_\nEtimologija in drugi izrazi\n_START_PARAGRAPH_\n\xc2\xbbHomoseksualnost\xc2\xab\xc2\xa0je sestavljena iz gr\xc5\xa1ke besede \xc2\xbbhomos\xc2\xab, ki pomeni \xc2\xbbenak, isti\xc2\xab\xc2\xa0in latinskega korena \xc2\xbbsex\xc2\xab. Homoseksualnost je spolna usmerjenost, seksualno nagnjenje do oseb istega spola._NEWLINE_Izraz homoseksualnost je prvi uporabil borec za \xc4\x8dlovekove pravice Karl Maria Kertbeny v 19. stoletju. Iz izraza je tvorjena slovenska beseda istospolnost._NEWLINE_V knji\xc5\xbenem jeziku se poleg \xc2\xbbhomoseksualen/-na\xc2\xab\xc2\xa0najbolj pogosto uporabljata \xc5\xa1e izraza \xc2\xbbgej\xc2\xab\xc2\xa0za mo\xc5\xa1ke in \xc2\xbblezbijka\xc2\xab\xc2\xa0za \xc5\xbeenske.   _NEWLINE_\xc5\xbdaljivke ali vulgarne besede, ki so sopomenke za homoseksualca, obsegajo izraze peder, pedrula, peder\xc4\x8dina, pederu\xc5\xa1a, homo, homi\xc4\x8d, feget, buzerant, toplovodar, topli bratec, ta topli, ritopik, ritodaj itd. za mo\xc5\xa1ke, za \xc5\xbeenske pa lezba\xc4\x8da, mo\xc5\xbea\xc4\x8da (shemale). Manj slab\xc5\xa1alni izrazi so buzi, tetka (slednje tudi v rabi med pripadniki skupnosti) oz. lezba, kamionarka. _NEWLINE_V letu 2011 je Kulturni center Q (klub Tiffany), Dru\xc5\xa1tvo \xc5\xa0KUC izdal LGBTQ Slovar, zbirko lezbi\xc4\x8dnih, gejevskih, biseksualnih, transspolnih, transseksualnih in queer besed. Dostopen je tudi na spletu.\n_START_SECTION_\nHomoseksualnost v dru\xc5\xbebi\n_START_PARAGRAPH_\nHomoseksualnost je prisotna v vseh dru\xc5\xbebah, neodvisno od lokacije in \xc4\x8dasovnozgodovinskega okvira, vendar se dru\xc5\xbeba na istospolno usmerjenost odziva na razli\xc4\x8dne na\xc4\x8dine, od popolnega sprejemanja do na\xc4\x8drtnega zatiranja in preganjanja.\n_START_SECTION_\nPogostnost homoseksualnosti\n_START_PARAGRAPH_\nEnotnih ocen o pogostnosti homoseksualnosti ni, predvsem zaradi razli\xc4\x8dnih definicij homoseksualnosti, razli\xc4\x8dnih metod raziskav in zanikanja homoseksualnosti v stigmatiziranih okoljih. Glede na ankete je homoseksualnih do 10 odstotkov ljudi.\n_START_SECTION_\nEti\xc4\x8dna vrednotenja homoseksualnosti\n_START_PARAGRAPH_\nEti\xc4\x8dna stali\xc5\xa1\xc4\x8da do homoseksualnosti so zelo razli\xc4\x8dna, mestoma nasprotujo\xc4\x8da si. Odvisna so predvsem od antropolo\xc5\xa1kih predpostavk in interpretacij homoseksualnosti. Pogosto je eti\xc4\x8dno vrednotenje homoseksualnosti mo\xc4\x8dno odvisno od dolo\xc4\x8denih verskih stali\xc5\xa1\xc4\x8d._NEWLINE_Kjer velja homoseksualnost za naravno danost ali pozitivno ovrednoteno prosto odlo\xc4\x8ditev posameznika, je tudi eti\xc4\x8dno stali\xc5\xa1\xc4\x8de do homoseksualnosti pozitivno, kjer pa se homoseksualnost vrednoti kot antropolo\xc5\xa1ki defekt, je istospolnost negativno sprejeta, kar vodi od negativnega sprejemanja do zakonskega preganjanja homoseksualnosti.\n_START_SECTION_\nHomoseksualnost v biologiji\n_START_PARAGRAPH_\nHomoseksualne spolne prakse so prisotne tudi pri \xc5\xbeivalih, tako pri promiskuitetnih kot pri tistih, ki ostajajo z enim partnerjem.'